Frivillighed

Blå Kors Danmark har tradition for at inddrage frivillige som faste ’medspillere’. Frivillige kan ved deres forskellige baggrunde og ressourcer give nuancerede bidrag til den fælles indsats.

Frivilligheden i Blå Kors indgår i to hovedområder. Det ene er i det socialt- og behandlingsfaglige felt, og det andet er i genbrugssektoren.

Frivillighed i det sociale- og behandlingsfaglige felt

Der er i Blå Kors en tradition for at hjælpe mennesker gennem frivillig medmenneskelighed i sammenhæng med professional indsats. Frivillige kan bidrage med deres omsorg for andre mennesker og deres lyst til at hjælpe. Frivillige kan anses for at være et link mellem den faglige indsats og almindelig medmenneskelig støtte og opmuntring.

Frivillige gør det nemmere at sikre kontakt til de borgere, som søger Blå Kors uafhængigt af om det er på væresteder, boformer eller i vores indsatser for børn og unge. På den ene side indgår frivillige ikke i staben, og på den anden side er frivillige de ressourcer, som gør det muligt for staben at skabe rimelig arbejdskraft i forhold til målgruppen.

Frivillige kan være mennesker med et overskud i eget liv og derfor gerne vil bidrage. Frivillige kan være mennesker, som selv er blevet hjulpet og gerne vil give til andre. Frivillige kan være de, der har en profession, som efterspørges i indsatsen. Endelig kan frivillige være mennesker, som ønsker erfaring inden for en bestemt opgave eller målgruppe af borgere i forbindelse med deres professionelle karriere.

Frivillighed i Genbrug

At Blå Kors er rentabelt, skyldes især, at organisationen har en stor genbrugssektor med butikker fordelt ud over landet. Butikkerne drives af Blå Kors Danmark ved centraltansatte ledere, som har det overordnede ansvar for butikkerne. Herunder er der i hver enkel butik en ledelse og en stor gruppe medarbejdere, som alle arbejder frivilligt.

De frivillige i genbrugssektoren er ofte mennesker, som har gode praktiske ressourcer, ordenssans og lyst til kundekontakt. Mange af de frivillige drives af en lyst til at sørge for, at gode ting bliver genbrugt og ikke mindst at overskuddet går til borgere, som særligt har behov for støtte.

Hvordan bliver man frivillig?

De fleste frivillige henvender sig hos den lokale indsats og tilbyder sin hjælp. Lederen vil sammen med den frivillige finde ud af, hvordan hun eller han kan indgå i arbejdet til glæde for den frivillige selv, og til gavn for borgere eller opgaven.

Vedrørende frivillige inden for børn og unge-området indhentes børneattester.

Typisk laver frivillige sammen med deres leder en frivillighedskontrakt. Kontrakten er tilpasset jobbet i forhold til ansvarsområde, tavshedspligt eller andet som er relevant i den konkrete indsats.

Tilbud til frivillige

Ca. hvert andet år afholder Blå Kors en Frivillighedskonference med fagligt input og festligheder

Værdigrundlag

Også frivillige arbejder ud fra Blå Kors´ diakonale grundlag <https://www.blaakors.dk/sites/blaakors.dk/files/2020-03/diakoni_og_menneskesyn.pdf>